ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2169/98

υποβολή: Stéphane Buffetaut (I-EDN) προς την Επιτροπή

(3 Ιουλίου 1998)

Θέμα: Υποχρεωτική εμφιάλωση στην περιοχή παραγωγής

Στη γραπτή μου ερώτηση P-1657/98(1), αναφερόμενος στον κίνδυνο που διατρέχει η Επιτροπή να αυξήσει το χάσμα βορρά-νότου λαμβάνοντας πρωτοβουλίες όπως η πρόταση τροποποίησης του κανονισμού 823/87(2), έθεσα ορισμένες ερωτήσεις σχετικά με τις εθνικές διατάξεις που καθιστούν υποχρεωτική την εμφιάλωση των οίνων ποιότητας στην περιοχή παραγωγής.

Στην απάντηση της 11ης Ιουνίου, η Επιτροπή υποστηρίζει την άποψη που υιοθέτησε σχετικά με την υπόθεση C388/95 που εξετάζεται προς το παρόν από το Δικαστήριο και τάσσεται υπέρ του σχεδίου τροποποίησης του κανονισμού 823/97(3), που αποτελεί πρόωρη και παρακινδυνευμένη ενέργεια έως ότου εκδοθεί η αναμενόμενη απόφαση του Δικαστηρίου, ενώ αφήνει αναπάντητα τα ουσιώδη σημεία των ερωτήσεών μου, στις οποίες και επανέρχομαι:

1. Επιτρέπει το ισχύον θετικό κοινοτικό δίκαιο, και συγκεκριμένα τα άρθρα 34, 85 και 86 της Συνθήκης της Ένωσης και η Νομολογία του Δικαστηρίου στην υπόθεση 647/90 Delhaize Le Lion κατά Promalvin, σε ένα κράτος μέλος να υιοθετεί εθνικές διατάξεις που καθιστούν υποχρεωτική την εμφιάλωση των οίνων ποιότητας στην περιοχή παραγωγής;

2. Μπορούν οι απλές τοποθετήσεις της Επιτροπής σε μια τρέχουσα διαδικασία (υπόθεση C388/95) για το ίδιο θέμα να θεωρηθούν ως στοιχείο θετικού δικαίου, εφόσον το Δικαστήριο δεν έχει ακόμη αποφανθεί σχετικά;

3. Έχει επίγνωση η Επιτροπή του γεγονότος ότι οι σημερινές θέσεις της συμβάλλουν αποφασιστικά στην ενίσχυση του χάσματος βορρά-νότου εντός της Ένωσης, και ιδιαίτερα ως προς τα δημοσιονομικά προβλήματα του γεωργικού τομέα και μάλιστα την παραμονή της μεταρρύθμισης της ΚΟΑ στον αμπελοοινικό τομέα;

Απάντηση του κ. Fischler Εξ ονόματος της Επιτροπής

(27 Ιουλίου 1998)

1. Η Επιτροπή εκτιμά ότι, σε ορισμένες περιπτώσεις, η εθνική νομοθεσία, η οποία προβλέπει την υποχρεωτική εμφιάλωση των οίνων ποιότητας παραγόμενων σε συγκεκριμένες περιοχές (VQPRD) στην περιοχή παραγωγής τους, είναι σύμφωνη με την Συνθήκη ΕΕ, και αυτή ακριβώς την θέση της υπερασπίζεται ενώπιον του Ευρωπαϊκού Δικαστηρίου.

2. Αναμφισβήτητα, η τοποθέτηση της Επιτροπής επί εν δυνάμει επίδικης διαδικασίας δεν συνιστά στοιχείο θετικού δικαίου αλλά ερμηνεία, εκ μέρους της Επιτροπής, του ισχύοντος θετικού δικαίου.

3. Η Επιτροπή εκτιμά ότι δεν υφίσταται διαχωρισμός Βορά-Νότου σχετικά με το εν λόγω ζήτημα.

(1) ΕΕ C 31 της 5.2.1999, σελ. 65.

(2) ΕΕ L 84 της 27.3.1987 σελ. 59.

(3) ΕΕ C 108 της 7.4.1998, σελ. 138.
ΓΡΑΠΤΗ ΕΡΩΤΗΣΗ E-2600/98

υποβολή: Anna Karamanou (PSE) προς το Συμβούλιο

(1 Σεπτεμβρίου 1998)

Θέμα: Βία και σεξουαλική παρενόχληση στους χώρους εργασίας

Όπως αποκαλύπτει η πρόσφατη έκθεση του Παγκόσμιου Οργανισμού Εργασίας, οι απειλές, η άσκηση σωματικής βίας και οι σεξουαλικές παρενοχλήσεις αποτελούν τη βασικότερη αιτία ανασφάλειας των εργαζομένων. Σύμφωνα με την έκθεση του ILO στην Ευρώπη το ποσοστό των γυναικών που πέφτουν θύματα βιαιοπραγίας στον επαγγελματικό χώρο είναι σχεδόν διπλάσιο από το αντίστοιχο των ανδρών, ενώ στη Βρετανία το ποσοστό των εργαζομένων που δέχεται απειλές έχει ξεπεράσει το 53 %. Ειδικότερα, η ψυχολογική παρενόχληση έχει λάβει ανησυχητικές διαστάσεις στο δυτικό κόσμο και κυρίως στην Αυστρία, τη Δανία, τη Βρετανία, τη Γερμανία και τη Σουηδία. Όσον αφορά τη σεξουαλική βία η Γαλλία κατέχει την πρώτη θέση παγκοσμίως, καθώς 20 % των εργαζομένων γυναικών έχουν πέσει θύματα σεξουαλικής παρενόχλησης. Ερωτάται το Συμβούλιο με ποιους τρόπους προτίθεται να παρέμβει και τι μέτρα προτίθεται να λάβει για την αντιμετώπιση του σοβαρού αυτού προβλήματος;

Απάντηση

(22 Οκτωβρίου 1998)

Το Συμβούλιο θα ήθελε να επισημάνει στο αξιότιμο μέλος του Κοινοβουλίου ότι η Επιτροπή ξεκίνησε, τον Μάρτιο του 1997, το δεύτερο στάδιο διαβουλεύσεων με τους κοινωνικούς εταίρους σχετικά με το θέμα της πρόληψης της σεξουαλικής παρενόχλησης στο χώρο εργασίας. Επί του παρόντος, το Συμβούλιο δεν έχει ακόμη λάβει επίσημη πρόταση της Επιτροπής σχετικά με το θέμα αυτό.

Επιπλέον, σχετικά με την ερώτηση αυτή, το Συμβούλιο εφιστά την προσοχή του αξιότιμου μέλους του Κοινοβουλίου στο γεγονός ότι η Επιτροπή υπέβαλε στο Συμβούλιο, στις 9 Ιουλίου 1998, πρόταση απόφασης σχετικά με μεσοπρόθεσμο κοινοτικό πρόγραμμα όσον αφορά μέτρα με στόχο την υποστήριξη στο επίπεδο της Κοινότητας της δράσης των κρατών μελών στον τομέα της καταπολέμησης της βίας εις βάρος των παιδιών, των εφήβων και των γυναικών (πρόγραμμα DAPHNE, 2000-2004). H πρόταση αυτή θα εξετασθεί προσεχώς από τα όργανα του Συμβουλίου.
ΓΡΑΠΤΗ ΕΡΩΤΗΣΗ E-1840/98

υποβολή: James Moorhouse (ELDR) προς την Επιτροπή

(12 Ιουνίου 1998)

Θέμα: Η κατάσταση των ανθρώπινων δικαιωμάτων στη Λαïκή Δημοκρατία του Κογκό

Ποιές είναι οι δράσεις που έχει αναλάβει και που σχεδιάζει η Επιτροπή για να προτρέψει τη Λαϊκή Δημοκρατία του Κογκό να σέβεται τα ανθρώπινα δικαιώματα, να απελευθερώσει τους πολιτικούς κρατούμενους και να εισέλθει ουσιαστικά στο δρόμο του εκδημοκρατισμού;

Απάντηση του κ. Pinheiro εξ ονόματος της Επιτροπής

(9 Ιουλίου 1998)

Η Επιτροπή επιθυμεί να υπενθυμίσει ότι η άμεση συνεργασία της Ένωσης με το πρώην Ζαΐρ είχε αρθεί στις αρχές του 1992 λόγω των εμποδίων που είχε θέσει το καθεστώς στη διαδικασία εκδημοκρατισμού. Από τότε, η Ένωση τηρεί μια συνετή και προοδευτική στάση με σκοπό να ενθαρρύνει τις προόδους της κυβέρνησης της Δημοκρατίας του Κονγκό (CG) σε θέματα δημοκρατισμού. Η στάση αυτή είχε επιβεβαιωθεί από τα συμπεράσματα του Συμβουλίου γενικών υποθέσεων της 15ης Σεπτεμβρίου 1997: η συνεργασία θα επαναληφθεί σε συνάρτηση με τις προόδους που έχουν διαπιστωθεί σε θέματα δικαιωμάτων του ανθρώπου, εκδημοκρατισμού και κράτους δικαίου.

Η Επιτροπή, σε συντονισμό με τα κράτη μέλη, παρακολουθεί με προσοχή και ανησυχία την εξέλιξη της κατάστασης στην Κινσάσα. Ένας επικριτικός και εποικοδομητικός διάλογος με την κυβέρνηση που εμπνέεται από την προοδευτική προσέγγιση η οποία αναφέρθηκε παραπάνω έχει εντούτοις διατηρηθεί. Στο πλαίσιο αυτό, η Επιτροπή συμμετέχει στα διαβήματα προς την κυβέρνηση του Κονγκό σε επίπεδο αποστολών της ευρωπαϊκής Τρόικας καθώς και των πρεσβειών των και της επιτόπιας αντιπροσωπείας.

Στο πλαίσιο αυτό, οι ενέργειες που έχουν αναληφθεί και προβλέπεται να αναληφθούν από την Επιτροπή, σε συντονισμό με τα κράτη μέλη στον τομέα που ανέφερε το Αξιότιμο Μέλος του Κοινοβουλίου, δηλαδή ο σεβασμός των δικαιωμάτων του ανθρώπου, η υποστήριξη προς τη δικαιοσύνη και η στήριξη του εκδημοκρατισμού είναι οι εξής:

- η δημοσιονομική ανάληψη υποχρεώσεων 30 εκατ. ECU είναι διαθέσιμη κιαι μπορεί να χρησιμοποιηθεί στο πλαίσιο ενός προγράμματος στήριξης για την προετοιμασία των εκλογών. Το πρόγραμμα στοχεύει στην απογραφή και την καταγραφή των ψηφοφόρων καθώς και άλλων δράσεων κατάλληλων για να διευκολυνθεί η οργάνωση των εκλογών ή ένα ενδεχόμενο συνταγματικό δημοψήφισμα;

- η ανάληψη υποχρεώσεως 4 εκατ. ECU με σκοπό τη δημιουργία μιας ευρωπαϊκής εκλογικής ομάδας (ΕΕΟ) η οποία θα ορισθεί για να εποπτεύσει την εκλογική διαδικασία. Η δράση αυτή δεν έχει ακόμα εφαρμοσθεί, παρά μόνο μέσω συγκεκριμένων αποστολών, αναμένοντας να κινηθεί και πάλι μία πραγματική εκλογική διαδικασία;

- μια αποστολή μετέβη τους μήνες Απρίλιο και Μάιο του 1998 στην Κινσάσα για να εντοπίσει ένα πρόγραμμα στήριξης του σεβασμού των Δικαιωμάτων του Ανθρώπου και της αποκατάστασης του συστήματος απόδοσης δικαιοσύνης. Η Επιτροπή εξετάζει αυτήν τη στιγμή τη δυνατότητα εφαρμογής ενός τέτοιου προγράμματος.
ΓΡΑΠΤΗ ΕΡΩΤΗΣΗ E-2647/98

υποβολή: Edward Newman (PSE) προς την Επιτροπή

(1 Σεπτεμβρίου 1998)

Θέμα: Θεώρηση Σένγκεν

1. Δεδομένου ότι η Επιτροπή απολαύει του καθεστώτος παρατηρητή στην Ομάδα Σένγκεν της οποίας το Ηνωμένο Βασίλειο δεν είναι μέλος, δύναται η Επιτροπή να διευκρινίσει τι μέσο προσφυγής διαθέτει ένα άτομο με ιθαγένεια τρίτης χώρας που διαμένει στο ΗΒ ή στη χώρα προέλευσής του στο οποίο δεν χορηγήθηκε θεώρηση Σένγκεν με αιτιολόγηση το γεγονός ότι σε ένα τουλάχιστο κράτος της Ομάδας Σένγκεν περιλαμβάνεται το όνομά του σε πίνακα ανεπιθύμητων προσώπων;

2. Έχει το άτομο με ιθαγένεια τρίτης χώρας το δικαίωμα να πληροφορηθεί ποιο (ποια) από τα κράτη της Ομάδας Σένγκεν αντιτάχθηκε/αν στην είσοδό του στο έδαφό του(ς); Εάν ναι, πως μπορεί το εν λόγω άτομο να ασκήσει το δικαίωμα αυτό;

3. Εάν το άτομο με ιθαγένεια τρίτης χώρας αισθάνεται, για παράδειγμα, ότι είναι θύμα σφάλματος ως προς την αναγνώριση ταυτότητας ή κατά τη συλλογή στοιχείων, τι δυνατότητες υπάρχουν προς επανόρθωση ενδεχομένων λαθών;

Απάντηση του κ. Monti εξ ονόματος της Επιτροπής

(5 Οκτωβρίου 1998)

Έως ότου τεθεί σε ισχύ η συνθήκη του Άμστερνταμ με την οποία γίνεται η ενσωμάτωση του κεκτημένου του Σένγκεν στο πλαίσιο της Ένωσης, οι ρυθμίσεις του Σένγκεν διατηρούν διακυβερνητικό χαρακτήρα κι επομένως η Επιτροπή δεν είναι αρμόδια για να παράσχει τις διευκρινίσεις επί του κεκτημένου, τις οποίες ζητά το αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ P-2383/98

υποβολή: Anna Karamanou (PSE) προς το Συμβούλιο

(27 Ιουλίου 1998)

Θέμα: Οικονομική υοστήριξη στα Κέντρα Αποκατάστασης Θυμάτων

Η πρόσφατη απόφαση του Ευρωπαϊκού Δικαστηρίου σχετικά με την ελλειπή νομική βάση ορισμένων γραμμών του Κοινοτικού Προϋπολογισμού επηρεάζει άμεσα ένα μεγάλο αριθμό Κέντρων Αποκατάστασης Θυμάτων Βασανιστηρίων, μεταξύ των οποίων και το Κέντρο της Αθήνας, το οποίο χρηματοδοτείται κατά 95 % από την Ευρωπαϊκή Ένωση. Τονίζοντας ότι το Κέντρο Αποκατάστασης Θυμάτων Βασανιστηρίων της Αθήνας δέχεται ένα μεγάλο αριθμό προσφύγων, τόσο από τα Βαλκάνια, όσο και από την Ανατολική και Κεντρική Ευρώπη και τη Μέση Ανατολή και αποτελεί μια ιδιαίτερα σημαντική βάση υποστήριξης των θυμάτων που ζητούν πληροφορίες, υποστήριξη και περίθαλψη, ερωτάται το Συμβούλιο με ποιο τρόπο σκοπεύει να ξεπεράσει τα εμπόδια που δημιουργεί η απόφαση του Ευρωπαϊκού Δικαστηρίου ώστε να συνεχιστεί η χρηματοδότηση από την Ε.Ε. των τόσο σημαντικών αυτών κέντρων.

Απάντηση

(19 Οκτωβρίου 1998)

Εφιστάται η προσοχή της Αξιότιμης Κυρίας Βουλευτή στο γεγονός ότι το Συμβούλιο, επέυκαιρία του Συμβουλίου "Προϋπολογισμός" της 17ης Ιουλίου 1998, ενέκρινε την πρόθεση της Επιτροπής να εκτελέσει κατά το 1998, και στα πλαίσια των αρμοδιοτήτων τις οποίες της παρέχει το άρθρο 205 της Συνθήκης, ορισμένες γραμμές του Προϋπολογισμού για τις οποίες έχουν διατυπωθεί προτάσεις νομικών βάσεων, παρότι οι προτάσεις αυτές δεν έχουν ακόμη εγκριθεί επισήμως.

Το Συμβούλιο πιστεύει ότι, κατάυτόν τον τρόπο, θα είναι δυνατόν να συνεχιστεί χωρίς αναβολή η εκτέλεση δράσεων εγνωσμένης πολιτικής σημασίας για τις οποίες έχει ήδη προταθεί νομική βάση, όπως της δράσης εκείνης την οποία μνημονεύει η Αξιότιμη Κυρία Βουλευτής, η οποία και άπτεται των μέτρων του τομέα των ανθρωπίνων δικαιωμάτων.

Με την ίδια ευκαιρία, άλλωστε, το Ευρωπαϊκό Κοινοβούλιο και το Συμβούλιο ανέλαβαν την υποχρέωση, καθένα ως προς τις γραμμές του Προϋπολογισμού που το αφορούν, να ενεργήσουν τα δέοντα για την επιτάχυνση των τρεχουσών νομοθετικών διαδικασιών, ώστε να ληφθούν το ταχύτερο οι αποφάσεις για τις προταθείσες νομικές βάσεις που δεν έχουν ακόμη θεσπισθεί.
ΓΡΑΠΤΗ ΕΡΩΤΗΣΗ P-2788/98

υποβολή: Carmen Díez de Rivera Icaza (PSE) προς την Επιτροπή

(9 Σεπτεμβρίου 1998)

Θέμα: Παραπλανητικές τουριστικές διαφημίσεις

Ενόψει της κατακλυσμικής κυκλοφορίας τουριστικών φυλλαδίων που διαφημίζουν παραδεισένιους τόπους ή νησιά στη Μεσόγειο, με φωτογραφίες μιας δήθεν παρθένας φύσης, ουσιαστικώς χωρίς κτίσματα, πράγμα παραπλανητικό διότι η πραγματικότητα αποδεικνύεται κατόπιν πολύ διαφορετική, με μια υπερσυμφόρηση διαμερισμάτων, ξενοδοχείων, σκουπιδιών, ηχητικής ρύπανσης, έλλειψης νερού και υποδομών, κ.λπ.

1. Τι μέτρα σκέπτεται να λάβει η Επιτροπή για να προωθήσει τη γνωστοποίηση και την τήρηση της οδηγίας 84/450/ΕΟΚ(1);

2. Επίσης, προτίθεται η Επιτροπή να απαιτήσει οι προσφορές τουριστικών ακινήτων να αντικατοπτρίζουν πιστά την αντίστοιχη περιβαλλοντική πραγματικότητα;

Απάντηση της κ. Bonino Εξ ονόματος της Επιτροπής

(9 Οκτωβρίου 1998)

Όλα τα κράτη μέλη έχουν μεταφέρει στις εθνικές τους νομοθεσίες την οδηγία 84/450/ΕΟΚ του Συμβουλίου της 10ης Σεπτεμβρίου 1984 περί προσεγγίσεως των νομοθετικών, ρυθμιστικών και διοικητικών διατάξεων των κρατών μελών όσον αφορά την παραπλανητική διαφήμιση.

Το κοινοτικό κείμενο εφαρμόζεται σε όλους τους τομείς, συμπεριλαμβανομένων του τουρισμού και του περιβάλλοντος.

Το άρθρο 4 της οδηγίας προβλέπει ότι τα κράτη μέλη μεριμνούν για την ύπαρξη ορθών και αποτελεσματικών μέσων για τον έλεγχο της παραπλανητικής διαφήμισης. Η Επιτροπή κρίνει ότι τα μέσα και οι διαδικασίες που εφαρμόζονται από τα κράτη μέλη επιτρέπουν την αποτελεσματική αντιμετώπιση περιπτώσεων παραπλανητικής διαφήμισης.

(1) ΕΕ L 250 της 19.9.1984, σελ. 17.
ΓΡΑΠΤΗ ΕΡΩΤΗΣΗ E-2030/98

υποβολή: Yiannis Roubatis (PSE) προς το Συμβούλιο

(6 Ιουλίου 1998)

Θέμα: Η απόλυση τούρκων διακεκριμένων δημοσιογράφων

Με βάση κατασκευασμένες "πληροφορίες" ενός υποτιθέμενου ηγετικού στελέχους του ΡΚΚ, οι τούρκοι στρατηγοί υποχρέωσαν τους εργοδότες των διακεκριμένων τούρκων δημοσιογράφων Μεχμέτ Αλί Μπιράντ και Τσένγκιζ Τσαντάρ να τους απολύσουν. Υπάρχουν φόβοι ότι ταυτόχρονα η απόλυση αυτή αποτελεί και το πράσινο φως για τη φυσική εξόντωση των δύο τούρκων δημοσιογράφων από το παρακράτος στην Τουρκία το οποίο, όπως απέδειξαν τα γεγονότα στο Σοκουλούκ, βρίσκεται σε αγαστή συνεργασία με το επίσημο κράτος. Όλα αυτά γίνονται την ίδια στιγμή που η Τουρκία και κάποιοι οικονομικοί της εταίροι επιμένουν ότι η ηγεσία της χώρας αυτής είναι ειλικρινής όταν κατά καιρούς εκφράζει την επιθυμία της Τουρκίας να έρθει πιο κοντά στην Ευρωπαϊκή Ένωση. Ερωτάται το Συμβούλιο:

1. ποιά συγκεκριμένα μέτρα θα λάβει ώστε να προστατεύσει τους δύο δημοσιογράφους από πιθανή δολοφονική επίθεση;

2. πότε θα εξηγήσει στην τουρκική ηγεσία - κατά τρόπο σαφή - ότι στις αρχές με βάση τις οποίες λειτουργούν οι δημοκρατίες της Ευρώπης περιλαμβάνεται και εκείνη που αφορά στην ελευθερία της έκφρασης και της σκέψης και ότι δεν είναι δυνατόν, στο βωμό οποιουδήποτε οικονομικού ή άλλου κέρδους, να αγνοείται η πορεία της Τουρκίας για μία ακόμη φορά προς τον απόλυτο αυταρχισμό και ολοκληρωτισμό;

Απάντηση

(9 Νοεμβρίου 1998)

1. Το Συμβούλιο δεν διαθέτει στοιχεία ώστε να μπορεί να εκτιμήσει τους λόγους απόλυσης των δημοσιογράφων Μεχμέτ Αλί Μπιράντ και Τσένγκιζ Τσαντάρ ή τον κίνδυνο που ενδχέχεται να απειλεί τη ζωή τους.

2. Το Συμβούλιο επισημαιενει ότι το Ευρωπαικό Συμβούλιο, κατά τη σύνοδό του στο Λουξεμβούργο στις 12-13 Δεκεμβρίου 1997 υπενθύμισε ότι, σύμφωνα με τη θέση του Συμβουλίου την οποία εξέφρασε στο Συμβούλιο Σύνδεσης με την Τουρκία στις 29 Απριλίου 1997, η ενίσχυση των δεσμών της Τουρκίας με την Ευρωπαϊκή Ένωση εξαρτάται επίσης από την ευθυγράμμιση της Τουρκίας στον τομέα των ανθρωπίνων δικαιωμάτων προς τα πρότυπα και τις πρακτικές που ισχύουν στην ΕΕ. Το Συμβούλιο εκφράζει τη λύπη του επειδή η Τουρκία αρνείται επί του παρόντος να συνεχίσει τον πολιτικό διάλογο με την Ενωση σε αυτό τον τομέα..
ΓΡΑΠΤΗ ΕΡΩΤΗΣΗ E-2354/98

υποβολή: Claudio Azzolini (PPE) , Guido Podestà (PPE) , Antonio Tajani (PPE) και Guido Viceconte (PPE) προς το Συμβούλιο

(28 Ιουλίου 1998)

Θέμα: Αποκατάσταση της νομιμότητας και της δικαιοσύνης στην Ιταλία

Έχοντας υπόψη ότι ο εισαγγελέας του Μιλάνου Pier Camilo Davigo, σε συνέντευξη που έδωσε στηνεφημερίδα "America Oggi" εξεφράσθη με βαρύτατους χαρακτηρισμούς ως προς την πολιτική νομιμοποίηση του κ. Σίλβιο Μπερλουσκόνι, ο οποίος ήταν τότε Πρωθυπουργός και ότι, με βάση τις κρίσεις που εξέφρασε ο Αναπληρωτής Εισαγγελέας του Μιλάνου, η Εισαγγελία του Μιλάνου εμφανίζεται ως ένα είδος πολιτικής παραεξουσίας, η οποία προκαλεί συγκρούσεις που υπονομεύουν και αποσταθεροποιούν τους θεσμούς,

επισημαίνοντας ότι το Ευρωπαϊκό Κοινοβούλιο έχει ήδη, από μακρού χρόνου και με ευρεία πλειοψηφία, εκφράσει την άποψή του ως προς την ανάγκη χωρισμού των σταδιοδρομιών των δικαστών, ακριβώς για την αποφυγή επεισοδίων όπως αυτά που εκδηλώνονται λόγω της δραστηριότητας ορισμένων Εισαγγελιών της Ιταλικής Δημοκρατίας,

ζητούμε από τα θεσμικά όργανα της Κοινότητας να προβούν ταχέως σε όλες τις επείγουσες, απαραίτητες και κατάλληλες ενέργειες που εμπίπτουν στις αρμοδιότητές τους, με σκοπό την αποκατάσταση της αρχής της νομιμότητας στις ιταλικές δικαστικές υπηρεσίες, αλλά και την επιβολή κυρώσεων και την αποφυγή της παράτασης και επανάληψης των σοβαρών γεγονότων που προαναφέρθηκαν, τα οποία πλήττουν τα θεμελιώδη δικαιώματα και τις εγγυήσεις του ευρωπαίου πολίτη και τα οποία αποτελούν την απτή απόδειξη της χρησιμοποίησης των ποινικών διαδικασιών για πολιτικούς λόγους.

Απάντηση

(19 Οκτωβρίου 1998)

Το Συμβούλιο δεν έχει καμιά αρμοδιότητα να ασχοληθεί με τα θέματα τα οποία έθιξαν τα αξιότιμα μέλη του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-2107/98

υποβολή: Alexandros Alavanos (GUE/NGL) προς την Επιτροπή

(10 Ιουλίου 1998)

Θέμα: Πυρηνικές δοκιμές

Μετά τις πρόσφατες πυρηνικές δοκιμές στην Ασία είναι έντονη η ανησυχία για τη συνεργασία της Τουρκίας με το Πακιστάν στα πυρηνικά τους προγράμματα αλλά και για την αυξανόμενη δραστηριότητα της Τουρκίας στον τομέα της πυρηνικής ενέργειας. Σε ιδιαίτερα σεισμογενείς περιοχές δημιουργούνται αντιδραστήρες (Ακουγιού στην Τουρκία). Εκφράζονται επίσης ανησυχίες ότι οι αντιδραστήρες στο Ακουγιού δεν έχουν ως μοναδικό σκοπό την παραγωγή ηλεκτρικής ενέργειας, αλλά τη μετατροπή της χώρας σε πυρηνική δύναμη. Ερωτάται η Επιτροπή:

1. Γνωρίζει, σε σχέση με την κατασκευή των αντιδραστήρων του Ακουγιού, τους κινδύνους από μια πιθανή ισχυρή σεισμική δόνηση;

2. Μπορεί να εξαντλήσει τα μέσα που διαθέτει για τον έλεγχο της βοήθειας που παρέχουν, ενδεχομένως, η Τουρκία ή άλλες χώρες στο Πακιστάν για την παραγωγή πυρηνικών όπλων;

Απάντηση του Van den Broek Εξ ονόματος της Επιτροπής

(18 Σεπτεμβρίου 1998)

Παρακαλείται το αξιότιμο μέλος του Κοινοβουλίου να ανατρέξει στην απάντηση της Επιτροπής στη γραπτή ερώτηση Ε-1876/98 που υπέβαλε ο Μ. Κακλαμάνης(1).

Η Επιτροπή δεν είναι αρμόδια να συμμετάσχει στις διαδικασίες επιλογής των τοποθεσιών των πυρηνικών αντιδραστήρων. Οι αρχές της Τουρκίας, και, ειδικότερα, η κανονιστική αρχή για τα πυρηνικά είναι υπεύθυνη για τη συγκεκριμένη επιλογή στο ευρύτερο πλαίσιο των οδηγιών του ΔΟΑΕ (Διεθνής Οργανισμός Ατομικής Ενέργειας).

Το σχέδιο του πυρηνικού αντιδραστήρα του Ακουγιού για μη στρατιωτική χρήση αποσκοπεί στην ικανοποίηση της αυξανομένης ζήτησης για ηλεκτρική ενέργεια στην Τουρκία που προβλέπεται για τα προσεχή έτη. Το συμβατικό πλαίσιο των σχέσεων μεταξύ της Κοινότητας και της Τουρκίας δεν επιτρέπει στην Επιτροπή τη συνεργασία με την Τουρκία στον τομέα της πυρηνικής ενέργειας.

Η Τουρκία είναι μέλος της συνθήκης για τη μη διάδοση των πυρηνικών όπλων. Στο πλαίσιο αυτό, εναπόκειται στον διεθνή Οργανισμό Ατομικής Ενέργειας να μεριμνήσει για την αποφυγή της μετατροπής της ειρηνικής χρήσης της πυρηνικής ενέργειας σε στρατιωτική, από την εν λόγω χώρα, κατά μείζονα λόγο, στις ενδεχόμενες σχέσεις αυτής με τρίτες χώρες που δεν έχουν συνυπογράψει την προαναφερόμενη συνθήκη.

Μετά την πρόσφατη σεισμική δόνηση που έπληξε την περιοχή των Αδάνων, οι τουρκικές αρχές επιβεβαίωσαν ότι είχαν προβλεφθεί όλα τα αναγκαία μέτρα ασφαλείας για τον μελλοντικό πυρηνικό αντιδραστήρα του Ακουγιού. Δεν έχει ακόμη αρχίσει καμία κατασκευαστική εργασία στον πυρηνικό σταθμό. Η επιλογή της κοινοπραξίας η οποία θα αναλάβει τις εργασίες θα έπρεπε να δημοσιοποιηθεί τον Αύγουστο του 1998.

(1) βλέπε σελίδα 12.
ΓΡΑΠΤΗ ΕΡΩΤΗΣΗ E-2193/98

υποβολή: Fernand Herman (PPE) προς την Επιτροπή

(14 Ιουλίου 1998)

Θέμα: Εισαγωγή στην Ένωση ελαιολάδου προέλευσης Τυνησίας

Η ποσόστωση εισαγωγής στην Ευρωπαϊκή Κοινότητα ελαιολάδου 46.000 τόνων από την Τυνησία κρατείται αποκλειστικά για την Εθνική Υπηρεσία Ελαίδου, τυνησιακό κρατικό οργανισμό;

Εάν ναι, βάσει ποιας συμφωνίας και ποιας αρχής οι τυνήσιοι παραγωγοί ελαιολάδου αποκλείονται από την ανωτέρω ποσόστωση;

Είναι γνωστό ότι η Κοινή Αγορά καθιέρωσε απαγορευτικό τέλος εισόδου για την πώληση μη κοινοτικού ελαιολάδου στην αγορά της, εξαιρουμένου του ελαιολάδου που εντάσσεται στο πλαίσιο της ποσόστωσης. Η ποσόστωση όμως αυτή θα πρέπει να είναι ανοικτή σε όλους τους τυνήσιους παραγωγούς και/ή σε όλους τους ευρωπαίους αγοραστές και όχι να αποτελεί αποκλειστικότηα της Εθνικής Υπηρεσίας Ελαίου, ενός κρατικού οργανισμού.

Περιλαμβάνεται στις προθέσεις της Κοινότητας η κατάργηση του μηχανισμού των ποσοστώσεων εισαγωγής επί του ελαιολάδου και, σε καταφατική περίπτωση, πότε;

Απάντηση του κ. M. Fischler εξ ονόματος της Επιτροπής

(16 Σεπτεμβρίου 1998)

Η ευρωμεσογειακή συμφωνία με την οποία θεσπίζεται η σύνδεση ανάμεσα στην Κοινότητα και τα κράτη μέλή της, αφενός μεν, και την Τυνησία, αφετέρου(1), προβλέπει, εκτός από την εισαγωγή ποσόστωσης 46.000 τόνων ελαιολάδου με μειωμένους δασμούς, διατάξεις όσον αφορά τον ανταγωνισμό και άλλες οικονομικές διατάξεις.

Ειδικότερα, στο άρθρο 37, η συμφωνία προβλέπει ότι τα κράτη μέλη και η Τυνησία προσαρμόζουν προοδευτικά όλα τα κρατικά μονοπώλια με εμπορικό χαρακτήρα έτσι ώστε να διασφαλίσουν ότι στο τέλος του πέμπτου έτους μετά την θέση σε ισχύ της συμφωνίας, δεν θα υπάρχει πλέον διάκριση όσον αφορά τους όρους ανεφοδιασμού και θέσης εμπορίας των εμπορευμάτων μεταξύ των πολιτών των κρατών μελών και εκείνων της Τυνησίας. Η συμφωνία άρχισε να ισχύει την 1 Ιουνίου 1998. Η εθνική υπηρεσία ελαιολάδου θα μπορούσε να είναι ένας από τους οργανισμούς ο οποίος εμπίπτει στο πεδίο εφαρμογής του άρθρου αυτού.

Από την άλλη μεριά, και όσον αφορά την ενδεχόμενη κατάργηση του μηχανισμού ποσοστώσεων, η Κοινότητα δεν προτίθεται προς το παρόν να θέσει σε αμφισβήτηση τον εν λόγω μηχανισμό ο οποίος, στην περίπτωση του ελαιολάδου, αντικατοπτρίζει το ρεύμα παραδοσιακών συναλλαγών ανάμεσα στην Κοινότητα και την Τυνησία.

(1) ΕΕ L 97 της 30.3.1998.
ΓΡΑΠΤΗ ΕΡΩΤΗΣΗ E-2701/98

υποβολή: Marie-Paule Kestelijn-Sierens (ELDR) προς την Επιτροπή

(1 Σεπτεμβρίου 1998)

Θέμα: Δικαιώματα καταχωρήσεως

Μπορεί να παρουσιάσει η Επιτροπή συνοπτικό πίνακα με τα δικαιώματα καταχωρήσεως που ισχύουν στα 15 κράτη μέλη της Ευρωπαϊκής Ένωσης κατά την αγορά ακινήτων αγαθών;

Απάντηση του κ. Monti εξ ονόματος της Επιτροπής

(21 Σεπτεμβρίου 1998)

Τα δικαιώματα καταχωρήσεως επί των ακινήτων αγαθών εμπίπτουν στην αρμοδιότητα των κρατών μελών και δεν προβλέπεται εναρμόνιση των εν λόγω δικαιωμάτων σε κοινοτικό επίπεδο.

Λόγω του γεγονότος αυτού, η Επιτροπή δεν διαθέτει τα απαραίτητα λεπτομερή στοιχεία που θα της επέτρεπαν να δώσει στο Αξιότιμο Μέλος του Κοινοβουλίου τις ζητηθείσες πληροφορίες.
ΓΡΑΠΤΗ ΕΡΩΤΗΣΗ E-2061/98

υποβολή: Felipe Camisón Asensio (PPE) προς την Επιτροπή

(7 Ιουλίου 1998)

Θέμα: Η πανώλης των χοίρων στην Ισπανία

Σε σχέση με το παρόν θέμα ερωτάται η Επιτροπή:

1. Προβλέπεται να ληφθούν έκτακτα μέτρα στήριξης της αγοράς χοιρινού κρέατος στην ισπανική περιφέρεια της Εξτρεμαδούρας; Εάν ναί, ποιά θα είναι τα μέτρα αυτά;

2. Προωθήθηκε η αναγκαία τροποποίηση του κανονισμού (ΕΚ) 913/97(1) για τα εν λόγω έκτακτα μέτρα;

Απάντηση του κ. Fischler εξ ονόματος της Επιτροπής

(30 Ιουλίου 1998)

Τα μέτρα που προβλέπονται στον κανονισμό (ΕΚ) 913/97 της Επιτροπής της 22 Ιανουαρίου 1997 για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στην Ισπανία, εφαρμόζονται κατέξαίρεσιν στις περιφέρειες της Ισπανίας στις οποίες έχουν εμφανιστεί κρούσματα κλασικής πανώλους των χοίρων και έχουν επιβληθεί, για το λόγο αυτό, κτηνιατρικοί και υγειονομικοί περιορισμοί σύμφωνα με την κοινοτική νομοθεσία. Η περιφέρεια της Εξτρεμαδούρας δεν έχει πληγεί από την εν λόγω επιζωοτία. Δεν συντρέχουν, επομένως, λόγοι προκειμένου να εφαρμοστούν στην περιφέρεια αυτή τα έκτακτα μέτρα στήριξης της αγοράς.

(1) ΕΕ L 131 της 23.5.1997, σελ. 14.